**О Д Г О В О Р**

на пратеничкото прашање од пратеникот Томе Чинговски поставено на 81-та седница на Собранието на Република Македонија одржана

на 26 ноември 2009 година

Прво, да ве смирам господине Чинговски, да знаете дека буџетот е сосема полн со пари, колку што се потребни за исплата на сите трошоци поврзани со пензии, плати, образование, здравство Министерството за внатрешни работи, одбрана и се друго што се финансира од буџетот. Значи, во вакви тешки околности Македонија е една од ретките држави во Европа што успеа да го реализира буџетот, односно приходната страна без да зголеми даноци. Напротив, Македонија е исто така една од ретките држави во Европа што намали даноци во услови на криза и на тој начин успеа да собере повеќе приходи. Сфаќам дека вас не ви е јасен концептот и нема да ви биде јасен затоа што вие имате сосема друг концепт, вашиот концепт е да се зголемат даноците, да се оданочат со повисоки стапки фирмите и граѓаните. И тука се разликуваме. Ние сакаме со пониски стапки да ги намалиме трошоците на фирмите и на тој начин истовремено сметаме дека може да се наплатат доволно приходи. И, тоа се покажа во овие три години дека е правилна политика што се спроведе со концептот на рамен данок. Исто така да ве потсетам дека Македонија во 2009 година, најтешката година заради глобалната економска криза намали даноци. Значи, го намаливме данокот на добивка односно целосно го укинавме данокот на добивка освен ако истата не биде реинвестирана, значи ако биде распределена во дивиденда. На тој начин преку 100 милиони евра, за ваша информација, останаа на располагање на фирмите. Податоците се од Министерството за финансии и за толку се помали приходите од добивка оваа година, што значи им ги оставивме на фирмите за да можат да ја пребродат годината.

Исто така, да ве потсетам дека во оваа најтешка кризна година Македонија е една од ретките земји во Европа што ги намалуваше стапките на социјални придонеси за да им помогне на фирмите да ја пребродат кризата.

Исто така, да ве потсетам дека со сите преземени мерки први меѓу земјите во регионот преземавме мерки за репрограм на старите наследени обврски на фирмите, за да не мораат во овој период да ги плаќаат наследените обврски и за да им се помогне во услови на нарушена ликвидност да не пропаднат. После тоа го копираа и некои други земји. Тоа им помогна на илјадници македонски фирми да ја пребродат оваа криза.

Со други зборови Владата прави се што може и се што во овие околности финансиски може да го издржи буџетот за да им помогне на фирмите односно на работодавачите. Меѓутоа, господине Чинговски, да ве потсетам дека Владата има уставна обврска да се грижи и за останатите категории во државата односно да се грижи за работниците. Сите оние фирми кои што се блокирани и за кои што вие зборувате и се обидувате да наметнете впечаток дека Владата направила нешто лошо кон тие фирми, сите тие фирми ги искористија претходно сите овие можности што ги кажав, ги добија сите можности да им се олесни, да им се намалат даноците, да им се намалат придонесите, да направат репрограм и добија бројни опомени во текот на минатите месеци редовно да ги плаќаат обврските кои што им припаѓаат на работниците. Во тие 5600 фирми работат, господине Чинговски, 16 илјади работници. Тие фирми не им плаќаат бруто плата и не им плаќаат придонеси за пензиско и здравствено осигурување на тие работници. Семејствата на тие работници, да речеме ако имаат по четиричлено семејство, зборуваме за преку 60 илјади луѓе, не можат да остварат пензиско и здравствено осигурување. Е, за тоа Владата се бори, односно Управата за јавни приходи овие фирми да си ги платат обврските. 99% од средствата што ќе се наплатат од овие фирми се однесуваат на работниците, на нето плата и на персонален данок и на пензиско и инвалидско осигурување. Еден процент е се на се што ќе влезе во државната каса. Да не ги заменувате тезите дека се работи за нешто кое што Управата за јавни приходи го прави заради пополнување на буџетот.

Само да ви кажам дека во однос на работењето на Управата треба внимателно да ги бирате зборовите кога повикувате на некој начин на непочитување на законот и на слични работи во делот на наплатата на приходите, затоа што борбата е всушност борба со сивата економија. Можеби вие не можете да разберете кога во услови се намалени сите даноци приходите во буџетот се поголеми, одговорот е едностаен, тоа е борбата против сивата економија, намалена е сивата економија во делот на наплатата на приходите. Има илјадници фирми, господине Чинговски, кои редовно, навремено си ги плаќаат обврските кон државата и од тие наплатени приходи ние потоа градиме патишта, училишта или болници. Ако се залагате фирмите да не плаќаат даноци и да не плаќаат бруто плата, истовремено се залагате против интересите на илјадници други фирми кои што работат редовно, навремено, дисциплинирано, законски и кои што имаат нелојална конкуренција од овие фирми за кои што вие се залагате да не плаќаат даноци и придонеси. Значи, вашите констатации одат контра интересите на фирмите што работат законски и контра интересите на работниците. Ние како Влада сметаме дека тоа не е добро како политика и затоа е добро да се преиспитате. Инаку, можевте малку и поинвентивни да бидете во однос на терминот што го користите, меѓутоа очигледно како и секоја копија, копијата е бледа и не одговара на она што е оригинал. Во Хрватска беше терминот арач прв пат употребен и сосема несоодветно го употребувате, бидејќи се обидувате да копирате, а копирате на лош начин. Имено, таму Владата го зголеми данокот на додадена вредност и воведе нов данок во услови на криза таканаречен кризен данок. Кај нас како што ви објаснив претходно Владата го намали данокот, го елиминира данокот на добивка, ги намали придонесите, така што потрудете се друг пат кога копирате барам малку да има логика копијата.